MODERNISERINGSDEPARTEMENTET 
Postboks 8004 Dep
0030 Oslo

Deres ref: 	Oslo, 8. juli 2005
Vår ref: Julianne Meling / DOK-2005-01177	

Høringsbrev - endringer i regelverket for offentlig anskaffelser
Handels og Servicenæringens Hovedorganisasjon (HSH) viser til høringsbrev av 6. april 2005 vedrørende endringer i regelverket for offentlige anskaffelser med utsatt høringsfrist til 11. juli d.å. Det vises videre til vårt brev av 13. desember 2004 vedrørende våre foreløpige innspill i forbindelse med ovennevnte endringer i regelverket for offentlige anskaffelser. 

Et grunnleggende utgangspunkt for HSHs behandling av foreliggende forslag til endringer av regelverket om offentlige anskaffelser er at alle offentlige anskaffelser, både under og over de aktuelle terskelverdiene, så langt som mulig skal være basert på konkurranse og at utvelgelse av kvalifiserte tilbydere og tildeling av kontrakter skal skje på grunnlag av objektive og ikke-diskriminerende kriterier. HSH mener derfor at et av hovedmålene med denne revisjonen må være et regelverket  som legger forholdene til rette for utvikling av bedre praksis også for mindre anskaffelser med hensyn til kunngjøring, protokollføring og karenstid før bindende kontrakter inngås. HSH er av den grunn også enig i at det bør  innføres sanksjoner ved brudd på regelverket. Offentlige innkjøpere får dermed  tydeligere insentiver for å sikre like konkurransevilkår. På denne bakgrunn er HSH derfor også positive til endringen i lovens formålsparagraf.

Et annet siktemål ved revideringen har vært å gjøre regelverket mer tilgjengelig for dets brukere. HSH stiller seg positiv til departementets foreslåtte omstrukturering av forskriften, og vi tror at de strukturelle endringene vil kunne lette forståelsen av forskriftens systematikk, og således bidra til å forenkle den daglige håndteringen av regelverket. Likevel kunne departementet etter vår mening gjort mer for å få regelverkets enkelte bestemmelser mer lettfattelige. I denne sammenheng ser vi at det er behov for et ”lavterskel” veiledningsapparat for brukere av regelverket.  

Høringsnotatets Del I: Forslag til endringer i lov om offentlige anskaffelser og forskrift om klagenemnd for offentlige anskaffelser

Sanksjon mot ulovlige direkte anskaffelser

HSH støtter departementets forslag om innføring av sanksjon mot ulovlige direkteanskaffelser, og kan i all hovedsak gi vår tilslutning til det foreslåtte sanksjonssystemet. Når det gjelder plassering av funksjonen til KOFA, vil HSH fremheve at det må være en forutsetning at dette må gjennomføres uten at KOFAs behandling av klagesaker etter dagens ordning forringes eller forsinkes. Det kan imidlertid være grunn til å vurdere den praksis KOFA har mht å avvise enkelte saker. Det er HSHs oppfatning at enkelte oppdragsgivere blir innklaget alene av den grunn at det vil trenere en innkjøpsprosess til fordel for klager. Dette er til ulempe for alle parter i prosessen. Det kan av den grunn være nødvendig at KOFA i større grad raskt siler ut denne type saker slik at den lave terskelen for å klage ikke skal bli misbrukt. 

I forbindelse med spørsmålet om hvem som skal kunne klage til KOFA, reiser departementet spørsmål om regelverket bør åpne for anonyme tips i samme utstrekning som i konkurransesaker. HSH vil i denne sammenheng bemerke at vi har mottatt signaler fra våre medlemmer om at man i frykt for å falle i unåde hos enkelte oppdragsgivere, er avholdne fra å klage på brudd på regelverket. HSH ser således at det kan være hensiktsmessig å åpne for anonyme tips i samme utstrekning som i konkurransesaker.

Høringsnotatets Del II: Forslag til ny forskrift om offentlige anskaffelser

Heving av nivået for nasjonal terskelverdi

HSH er positiv til den foreslåtte hevingen av nasjonal terskelverdi, da vi ser at denne vil medføre en vesentlig effektivisering og forenkling av innkjøpsprosesser. Det er likevel essensielt for HSHs medlemmer at tilgangen til offentlige kontrakter under nasjonal terskelverdi ikke reduseres. Det er derfor viktig ar det innføres tiltak som protokollplikt og kunngjøringsplikt for å sikre at de grunnleggende prinsipper om konkurranse og likebehandling blir ivaretatt også for anskaffelser under 500 000 kroner. 

Protokollplikt
 
HSH støtter departementets forslag om protokollplikt på anskaffelser under nasjonal terskelverdi, og mener at protokollplikt vil bevisstgjøre oppdragsgivere og forenkle kontrollen for revisjon. Samtidig ser HSH viktigheten av at protokollplikten utformes slik at den ikke skaper unødige kompliserte administrative prosesser. HSH vil i denne forbindelse reise spørsmål om innslagpunktet for protokollplikt ligger noe lavt, og ber departementet vurdere nivået nærmere.

Kunngjøring av anskaffelser under forhøyet nasjonal terskelverdi 

Det er grunnleggende for HSH at hevingen av den nasjonale terskelverdien ikke medfører at alle anskaffelser under 500 000 ”forsvinner” fra markedet. HSH mener således, i tråd med andre organisasjoner på leverandørsiden, at det bør innføres en forenklet kunngjøringsplikt for anskaffelser mellom 200 000 kroner og den nye terskelverdien.  Kunngjøring for slike anskaffelser bør, slik HSH ser det, kunne integreres i DOFFIN uten store tekniske eller økonomiske utfordringer. 

Videreføring av mulighet for offentlige oppdragsgivere til å foreta direkte anskaffelse av helse og sosialtjenester fra ideelle organisasjoner

Bestemmelsen er begrunnet med at konkurranse ikke i tilstrekkelig grad tar hensyn til det ønskede samfunnsmessige engasjement fra frivillige organisasjoner. HSH er enige i dette, og mener at det er nødvendig å videreføre muligheten til direkte anskaffelse i det nye regelverket. Det vises i denne sammenheng til vår uttalelse av 13. desember 2004 ”Innspill til revisjon av regelverket om offentlige anskaffelser.”

I forslaget til ny forskrift foreslås denne bestemmelsen videreført i ny forskrifts § 2-1 tredje ledd, som lyder:

(3) For kontrakter hvor den anslåtte verdi overstiger 500.000 kroner eks. mva. men ikke overstiger
terskelverdiene angitt i § 2-2 (terskelverdier) gjelder reglene i forskriftens del I og del II. For følgende
kontrakter, som ikke overstiger terskelverdiene angitt i § 2-2 (terskelverdier) gjelder likevel kun del 1 (direkte anskaffelser):

g. oppdragsgiver skal inngå kontrakt om utførelse av helse- og sosialtjenester med en ideell organisasjon.

Departementets mening er i følge uttalelser i høringsnotatet å videreføre dagens ordning. HSH mener at den foreslåtte formuleringen kan være egnet til å skape misforståelser. Bakgrunnen for dette er at det vil kunne oppstå spørsmål om terskelverdiene i § 2-2 vil innebære et tak for direkte anskaffelser av kontrakter om kjøp av helse- og sosialtjenester fra ideelle organisasjoner. Dette vil slik HSH ser det være en betraktelig innsnevring av unntaket, og medføre at det blir lite realitet i unntaket for de ideelle organisasjoner.  

Utover dette har HSH ingen merknader til departementets forslag til endring av regelverk for offentlige anskaffelser.

Vennlig hilsen
HANDELS- OG SERVICENÆRINGENS
HOVEDORGANISASJON

Lars Haartveit
Direktør, samfunnspolitisk avdeling
									
Julianne Meling
									Juridisk rådgiver